***Euro* ieviešanas likums**

**I nodaļa**

**Vispārīgie noteikumi**

**1.pants. Likumā ir lietoti šādi termini:**

1) **Padomes noteiktais maiņas kurss** – neatsaucami fiksēts maiņas kurss, ko saskaņā ar Līguma par Eiropas Savienības darbību (turpmāk – Līgums) 140.panta trešo punktu Eiropas Savienības Padome (turpmāk – Padome) pieņēmusi latu apmaiņai pret *euro*;

2) **vienlaicīgas apgrozības periods** – laika posms, kurā skaidras naudas norēķinos vienlaicīgi lieto latus un *euro*;

3) **nomaiņas periods** – laika posms, kurā bez maksas maina latus pret *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus;

4) **paralēlās atspoguļošanas periods** – laika posms, kurā preču un pakalpojumu cenas norāda gan latos, gan *euro*;

5) **tiesiskie instrumenti** – atbilstoši Padomes 1998.gada 3.maija Regulas (EK) Nr.974/98 par *euro* ieviešanu (turpmāk – Regula Nr.974/98) 1.panta b) punktā noteiktajam;

6) **denominācijas maiņa** – atbilstoši Regulas Nr.974/98 1. panta j) punktā noteiktajam;

7) **viennolūka maksājuma instruments** – personalizēta ierīce vai procedūru kopums, ko maksājumu pakalpojumu izmantotājs izmanto, lai ierosinātu maksājumu, bet kuru preces vai pakalpojuma pirkšanai izmanto tikai tā izlaidēja atrašanās vietā (telpās) vai atbilstoši līgumam ar izlaidēju – arī ierobežotā pakalpojumu sniedzēju tīklā, vai attiecībā uz ierobežotu preču vai pakalpojumu klāstu.

**2.pants. Likuma mērķis**

Likuma mērķis ir nodrošināt efektīvu un caurskatāmu *euro* ieviešanu Latvijas Republikā.

**3.pants. *Euro* ieviešanas diena**

(1) *Euro* ieviešanas diena Latvijas Republikā ir diena, no kuras Latvijas Republikai saskaņā ar Līguma 140.panta otro punktu atceļ izņēmuma statusu.

(2) Sākot ar *euro* ieviešanas dienu, *euro* vienlaicīgi ievieš skaidras, bezskaidras un elektroniskās naudas norēķinos.

(3) Beidzoties vienlaicīgās apgrozības periodam, vienīgais likumīgais maksāšanas līdzeklis ir *euro*.

**4.pants. Tiesisko instrumentu nepārtrauktība**

(1) Atsauces uz latiem tiesiskajos instrumentos, kas pastāv dienā pirms *euro* ieviešanas dienas, sākot ar *euro* ieviešanas dienu, ir uzskatāmas par atsaucēm uz *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus.

(2) Sākot ar *euro* ieviešanas dienu, latos izteiktu iesākto, bet nepabeigto tiesisko instrumentu kopsummu konvertē *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus. Nepabeigtā tiesiskā instrumenta kopsumma veidojas no konvertētajām sastāvdaļām. Nepabeigtā tiesiskā instrumenta kopsumma nepārsniedz sākotnējo tiesiskā instrumenta kopsummu latos, kas konvertēta *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus. Līdzēji rakstiski var vienoties par citu kārtību.

(3) Ja tiesiskajos instrumentos, kas uzsākti pirms *euro* ieviešanas dienas, bet līdz *euro* ieviešanas dienai nav pabeigti, saistības starp līdzējiem ir bijušas *euro* valūtā, tiesiskā instrumenta valūta netiek konvertēta.

**5.pants. *Euro* ieviešanas izmaksas**

(1) Valsts budžeta iestādes*euro* ieviešanas izmaksas sedz no valsts budžetā šim mērķim paredzētajiem līdzekļiem.

(2) Iestādes, kas nav minētas šā panta pirmajā daļā, *euro* ieviešanas izmaksas sedz no saviem līdzekļiem.

(3) Privātpersonas *euro* ieviešanas izmaksas sedz no saviem līdzekļiem, izņemot valsts akciju sabiedrību "Latvijas Pasts", kurai no šā likuma izrietošās skaidrās naudas nomaiņas izmaksas, finanšu pakalpojumu sasniedzamības nodrošināšanai, tiek kompensētas no valsts budžetā Satiksmes ministrijai šim mērķim paredzētajiem līdzekļiem.

**6.pants. Noapaļošanas principi**

(1) Latu konvertācijā uz *euro* izmanto Padomes noteikto maiņas kursu no latiem uz *euro*.

(2) Naudas summas pēc latu konvertācijas uz *euro* apaļo līdz tuvākajam centam, ņemot vērā trešo zīmi aiz komata.

1) Ja trešā zīme aiz komata ir no 0 līdz 4, tad centa vērtība nemainās;

2) Ja trešā zīme aiz komata ir no 5 līdz 9, tad cents tiek apaļots par vienu vērtību uz augšu.

(3) Konvertējot ieguldījumu fondu līdzekļus, valsts fondēto pensiju shēmas ieguldījumu plānu līdzekļus un privāto pensiju fondu pensiju plānu līdzekļus, ievēro ieguldījumu fondu, valsts fondēto pensiju shēmas un privāto pensiju fondu darbību regulējošajos normatīvajos aktos noteiktos noapaļošanas principus, cik tālu tie nepasliktina personas tiesības, izmantojot šā panta otrajā daļā noteiktos noapaļošanas principus.

(4) Konvertējot preču un pakalpojumu vienas vienības cenu, tā vērtībai *euro* aiz komata tiek norādītas tikpat zīmes, cik noteiktajai vienas vienības cenas vērtībai latos. Šajā gadījumā apaļojot ņem vērā nākamo zīmi aiz pēdējās atstājamās zīmes aiz komata.

1) Ja nākamā zīme ir no 0 līdz 4, tad pēdējās atstājamās zīmes vērtība nemainās;

2) Ja nākamā zīme aiz komata ir no 5 līdz 9, tad pēdējā atstājamā zīme tiek apaļota par vienu vērtību uz augšu.

**II nodaļa**

**Pasākumi, kas saistīti ar skaidras naudas nomaiņu**

**7.pants. Lata un *euro* vienlaicīgas apgrozības periods**

(1)Vienlaicīgas apgrozības periods ir divas nedēļas, sākot ar *euro* ieviešanas dienu.

(2) Vienlaicīgas apgrozības periodā, saņemot maksājumu latos, atlikumu izdod *euro*.

(3) Automātos, kur skaidras naudas saņemšanu nodrošina ar monētu vai banknošu ieņēmumu skaitītāju aprīkota tirdzniecības vai pakalpojumu sniegšanas automāta skaitītājs, skaidras naudas norēķinos lieto *euro*, sākot ar *euro* ieviešanas dienu.

(4) Sākot ar *euro* ieviešanas dienu, bankomātos netiek izsniegti lati.

**8.pants. Latu skaidrās naudas nomaiņa pret *euro***

(1) Nomaiņas periods kredītiestādēs ir seši mēneši, sākot ar *euro* ieviešanas dienu.

(2) Nomaiņas periods Ministru kabineta noteiktajās valsts akciju sabiedrības "Latvijas Pasts" pasta pakalpojumu sniegšanas vietās ir viens mēnesis, sākot ar *euro* ieviešanas dienu.

(3) Kredītiestādes un valsts akciju sabiedrības "Latvijas Pasts" Ministru kabineta noteiktās pasta pakalpojumu sniegšanas vietas nomaiņas periodā veic latu apmaiņu pret *euro* neierobežotā apjomā bez maksas.

(4) Nomaiņas periods Latvijas Bankā ir bez termiņa un apjoma ierobežojuma, sākot ar *euro* ieviešanas dienu bez maksas.

(5) Ja komersanti, kas saņēmuši Latvijas Bankas izsniegtu licenci ārvalstu valūtas skaidrās naudas pirkšanai un pārdošanai, maina latus pret *euro*, tad bez maksas nomaiņas periods ir seši mēneši, sākot ar *euro* ieviešanas dienu.

(6) Šā panta pirmajā, otrajā un piektajā daļā minētie komersanti sākot ar *euro* ieviešanas dienuneizsniedz latus.

(7) Šā panta pirmajā un otrajā daļā minētie komersanti ir tiesīgi noteikt personas pienākumu ne vēlāk kā trīs darba dienas iepriekš pieteikt skaidras naudas apmaiņas veikšanu, ja skaidras naudas summa vienā apmaiņas reizē pārsniedz 3000 latu.

**9.pants. Banknošu un monētu nodrošināšana, piegāde, iznīcināšana un nomaiņa**

(1) Līdz *euro* ieviešanas dienai Latvijas Banka, ievērojot Eiropas Savienības tiesību aktus, organizē un īsteno savlaicīgu *euro* monētu izgatavošanu un *euro* banknošu sagādi, izsniedz *euro* monētas un banknotes kredītiestādēm, kā arī izplata *euro* monētu komplektus.

(2) Latvijas Banka nodrošina no apgrozības izņemto latu banknošu un monētu iznīcināšanu.

(3) Ievērojot Padomes noteikto maiņas kursu un šā likuma 6.pantā noteiktos noapaļošanas principus, Latvijas Banka maina uz *euro* bojātas lata banknotes un apgrozības monētas, kuras atbilst šādiem kritērijiem:

1) banknotes, kuru atlikušais lielums pārsniedz 51% no veselas banknotes lieluma (vienā gabalā vai saplēstas un salīmētas) un kurām ir saskatāmas drošības pazīmes un nosakāma nominālvērtība;

2) apgrozības monētas, kurām ir saskatāma nominālvērtība un atšķirams ģerbonis.

(4) Lata banknoti vai apgrozības monētu, kura neatbilst šā panta trešajā daļā minētajiem kritērijiem, Latvijas Banka nemaina un pēc iesniedzēja pieprasījuma atdod iesniedzējam. Šādā gadījumā Latvijas Banka uz lata banknotes izdara atzīmi "Apmaiņai atteikts".

(5) Lata jubilejas un piemiņas monētas, kurām konstatēti ražošanas defekti, Latvijas Banka apmaina pret tādu pašu monētu bez defekta pēc personas pieprasījuma. Ja šo monētu tirdzniecība Latvijas Bankas kasē ir izbeigta, Latvijas Banka iesniedzējam atdod monētas pirkuma summu *euro* atbilstoši Latvijas Bankas izsniegtam pirkumu apliecinošam dokumentam vai atbilstoši pēdējai Latvijas Bankas noteiktajai mazumtirdzniecības cenai, ievērojot Padomes noteikto maiņas kursu un šā likuma 6.pantā noteiktos noapaļošanas principus. Pārējos gadījumos lata jubilejas un piemiņas monētas Latvijas Banka pieņem un apmaina pret *euro* atbilstoši to nominālvērtībai kā apgrozības monētas, ievērojot Padomes noteikto maiņas kursu un šā likuma 6.pantā noteiktos noapaļošanas principus.

(6) Komersants, mainot bojātas lata banknotes un apgrozības monētas uz *euro*, piemēro Padomes noteikto maiņas kursu un šā likuma 6.pantā noteiktos noapaļošanas principus un nomaiņas periodā šādu maiņu veic bez maksas.

(7) Ja Latvijas Bankai rodas aizdomas, ka apmaiņai iesniegtā lata banknote vai monēta ir viltota vai nav nosakāms atlikušās banknotes lielums, vai ir cits šaubu iemesls, pamatojoties uz iesniedzēja iesniegumu, par banknotes vai monētas apmaiņu uz *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus, lemj Latvijas Bankas prezidenta apstiprināta ekspertīzes komisija. Ja Latvijas Bankai ir aizdomas, ka lata banknote vai monēta ir viltota, Latvijas Banka rīkojas Latvijas Republikas normatīvajos aktos noteiktajā kārtībā.

(8) Ja kredītiestādei vai citam komersantam rodas aizdomas, ka apmaiņai iesniegtā lata banknote vai monēta ir viltota, kredītiestāde vai cits komersants rīkojas Latvijas Republikas normatīvajos aktos noteiktajā kārtībā. Kredītiestāde, cits komersants un Latvijas Banka neatlīdzina zaudējumus, kas radušies viltotu lata naudaszīmju dēļ.

**III nodaļa**

**Pasākumi, kas saistīti ar bezskaidras naudas, elektroniskās naudas un viennolūka maksājuma instrumentu nomaiņu**

**10.pants. Bezskaidras naudas, elektroniskās naudas un viennolūka maksājuma instrumentu konvertācija**

(1) Sākoties *euro* ieviešanas dienai, komersanti vai publiskas personas, pie kurām glabājas bezskaidras naudas līdzekļi vai elektroniskā nauda, vai kas izlaiduši viennolūka maksājuma instrumentus, bez maksas ir konvertējuši *euro* visus latu bezskaidrās naudas līdzekļu atlikumus, elektroniskās naudas latu atlikumus un viennolūka maksājuma instrumentu latu atlikumus, ievērojot Padomes noteikto maiņas kursu un šā likuma 6.pantā noteiktos noapaļošanas principus, saglabājot konta, kurā glabājas bezskaidrās naudas līdzekļi vai elektroniskās nauda, un viennolūka maksājuma instrumenta unikālo identifikatoru nemainīgu.

(2) Ja personai līdz *euro* ieviešanas dienai ir maksājumu konti, t.sk. elektroniskās naudas konti, latos un *euro*, tā divu mēnešu laikā, sākot ar *euro* ieviešanas dienu, var pieprasīt pēc izvēles viena maksājumu konta slēgšanu un atlikuma pārskaitīšanu uz otru maksājumu kontu bez maksas. Atlikuma pārskaitīšanas un konta slēgšanas darbības komersants vai publiska persona, pie kā maksājumu konti vai elektroniskās naudas konti ir atvērti, veic pēc personas pieprasījuma.

**11.pants. Bezskaidras naudas un elektroniskās naudas maksājumos un viennolūka maksājuma instrumentos lietojamā valūta**

(1) Bezskaidras naudas un elektroniskās naudas maksājumi, kas līdz *euro* ieviešanas dienai tika veikti latos, sākot ar *euro* ieviešanas dienu, tiek veikti *euro*.

(2) Viennolūka maksājuma instrumentos, kurus izmantojot līdz *euro* ieviešanas dienai tika lietoti lati, sākot ar *euro* ieviešanas dienu, tiek lietoti *euro*.

(3) Bezskaidras naudas un elektroniskās naudas maksājumi un maksājumi ar viennolūka maksājuma instrumentiem, kas uzsākti latos pirms *euro* ieviešanas dienas un pabeidzami *euro* ieviešanas dienā vai vēlāk, sākot ar *euro* ieviešanas dienu, izpildāmi *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus.

**IV nodaļa**

**Preču un pakalpojumu cenu paralēlā atspoguļošana**

**12.pants. Preču un pakalpojumu cenu konvertācijas noteikumi**

Preču un pakalpojumu cenu konvertācijai no latiem uz *euro* izmanto Padomes noteikto maiņas kursu un šā likuma 6.pantā noteiktos noapaļošanas principus.

**13. pants. Preču un pakalpojumu cenu paralēlās atspoguļošanas periods**

(1) Preču un pakalpojumu cenu paralēlās atspoguļošanas periods sākas trīs mēnešus pirms *euro* ieviešanas dienas, bet ne ātrāk par dienu, kad Padome noteikusi maiņas kursu, un ilgst sešus mēnešus pēc *euro* ieviešanas dienas.

(2) Paralēlās atspoguļošanas periodā gala patērētājam (fiziskajām personām) izsniegtajos norēķina dokumentos – rēķinos, un dokumentos, kas apliecina par darījumu saņemto samaksu – kases čekos un numurētās un Valsts ieņēmumu dienestā reģistrētās kvītīs, darījumu kopsummu norāda latos un *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus.

(3) Kārtību, kādā notiek preču un pakalpojumu cenu paralēlā atspoguļošana, kā arī paralēlās atspoguļošanas un konvertācijas prasību uzraudzība, nosaka Ministru kabinets.

(4) Cigarešu maksimālo mazumtirdzniecības cenu norāda gan latos, gan *euro*, ievērojot likumā "Par akcīzes nodokli" noteikto.

(5) Pastmarkas un citas pasta apmaksas zīmes ar nominālvērtību, kas izteikta gan latos, gan *euro*, ir izmantojamas pasta pakalpojumu apmaksai arī pēc šā panta pirmajā daļā noteiktā paralēlās atspoguļošanas perioda beigām. Pastmarkas un citas pasta apmaksas zīmes ar nominālvērtību, kas izteikta latos, ir izmantojamas pasta pakalpojumu apmaksai 12 mēnešus, sākot ar *euro* ieviešanas dienu, ievērojot Padomes noteikto maiņas kursu un šā likuma 6.pantā noteiktos noapaļošanas principus. Šie noteikumi piemērojami arī attiecībā uz pastmarkas attēlā norādāmo nominālu uz tipogrāfiski iespiestām aploksnēm un pastkartēm.

(6) Viennolūka maksājuma instruments, uz kura attēlota nominālvērtība, kas izteikta latos vai kas izteikta gan latos, gan *euro*, pēc *euro* ieviešanas dienas ir derīgs līdz tam noteiktā termiņa beigām.

**V nodaļa**

**Grāmatvedības uzskaites, nodokļu (nodevu) maksājumu, deklarāciju un Kredītu reģistra pielāgošana *euro* ieviešanai**

### 14.pants. Attaisnojuma dokumenti un grāmatvedības reģistri

(1) Grāmatvedības reģistros *euro* ieviešanas dienā tiek pārrēķināts katra grāmatvedības reģistra ieraksta atlikums un katras grāmatvedības uzskaites vienības vērtība latos uz ekvivalentu *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus.

(2) Sākot ar *euro* ieviešanas dienu grāmatvedības reģistros izdara ierakstus, par vērtības mēru lietojot *euro*. Attaisnojuma dokumentus, kuru vērtības mērs ir lats vai cita valūta, kuri attiecas uz pārskata periodu pēc *euro* ieviešanas dienas un kuri līdz *euro* ieviešanas dienai vēl nav izmantoti ierakstiem grāmatvedības reģistros, pārrēķina *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus, un iegrāmato grāmatvedības reģistros.

**15.pants. Gada pārskatu sagatavošana**

(1) Gada pārskatos (vai tā daļās) vai finanšu pārskatos par pārskata gadu, kas noslēdzas *euro* ieviešanas dienā vai pēc tās, ietvertās summas norāda *euro* valūtā.

(2) Pirmajā gada pārskatā, kurā ietvertās summas norāda *euro*, kā salīdzināmie rādītāji uzrādāmi iepriekšējā pārskata gada rādītāji, kas pārrēķināti *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus.

**16.pants. Nodokļu un informatīvo deklarāciju un maksāšanas paziņojumu par nekustamā īpašuma nodokli sagatavošana un labojumu veikšana**

(1) Nodokļu un informatīvajās deklarācijās ietvertās summas norāda tajā valūtā, kura valstī bija likumīgs maksāšanas līdzeklis taksācijas perioda beigās, par kuru iesniedz attiecīgo nodokļu deklarāciju.

(2) Maksāšanas paziņojumos par nekustamā īpašuma nodokli par taksācijas periodu, kurā likumīgais maksāšanas līdzeklis bija lati, ja tas nodokļa maksātājam tiek nosūtīts pēc *euro* ieviešanas dienas, ietvertās summas norāda *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus,

(3) Ja taksācijas periods beidzas lata un *euro* vienlaicīgās apgrozības perioda laikā, nodokļu un informatīvajā deklarācijā ietvertās summas norāda *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus.

(4) Labojumus nodokļu un informatīvo deklarāciju ietvertajās summās norāda tajā valūtā, kura valstī bija likumīgs maksāšanas līdzeklis tajā taksācijas periodā, par kuru iesniedz nodokļu vai informatīvās deklarācijas labojumu.

(5) Labojumus maksāšanas paziņojumu par nekustāmā īpašuma nodokli ietvertajās summās norāda tajā valūtā, kura valstī bija likumīgs maksāšanas līdzeklis tajā taksācijas periodā, par kuru nosūta maksāšanas paziņojuma par nekustāmā īpašuma nodokli labojumu.

**17.pants. Nodokļu (nodevu)~~,~~ maksājumu veikšana un ar to saistīto maksājumu konvertācija**

(1) Sākot ar *euro* ieviešanas dienu, visi nodokļu (nodevu) maksājumi tiek veikti *euro*.

(2) Lai, sākot ar *euro* ieviešanas dienu, nodrošinātu nodokļu (arī maksājumu avansā), valsts un pašvaldības nodevu, nodokļu normatīvajos aktos noteiktās nokavējuma naudas un soda naudas~~,~~ maksāšanu *euro*, minētos maksājumus, kas līdz *euro* ieviešanas dienai vai saskaņā ar šā likuma 16.pantu, ir aprēķināti latos, konvertē *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus, ja konkrētā normatīvā aktā nav noteikts citādi:

1) nodokļu administrācija konvertē nodokļu pārmaksas vai nepareizi iemaksāto valsts nodevu un nepareizi piedzīto maksājumu atmaksas summu, kuras atmaksa tiek veikta saskaņā ar nodokļu maksātāja iesniegumu. Iesniegumā nodokļu administrācijai atmaksājamās summas norāda tajā valūtā, kura valstī bija likumīgs maksāšanas līdzeklis perioda beigās, par kuru tiek iesniegts šāds iesniegums;

2) nodokļu maksātājs konvertē nodokļu maksājumus, papildu aprēķinātos nodokļu maksājumus un avansa veidā valsts budžetā iemaksājamās summas, ko atbilstoši normatīvajiem aktiem aprēķina pats nodokļu maksātājs vai nodokļu administrācija;

3) Valsts sociālās apdrošināšanas aģentūra konvertē Valsts sociālās apdrošināšanas aģentūras uzskaites sistēmā esošo pārmaksāto sociālās apdrošināšanas iemaksu summu.

**18.pants. Nodokļu (nodevu) pārmaksas vai nepareizi iemaksāto valsts nodevu un nepareizi piedzīto maksājumu pieprasīšana un atmaksa**

(1) Iesniegumā nodokļu administrācijai ietvertās summas nodokļu (nodevu) pārmaksas vai nepareizi iemaksāto valsts nodevu un nepareizi piedzīto maksājumu atmaksai norādāmas tajā valūtā, kura valstī bija likumīgs maksāšanas līdzeklis perioda beigās, par kuru tiek iesniegts šāds iesniegums.

(2) Nodokļu (nodevu) pārmaksas vai nepareizi iemaksāto valsts nodevu un nepareizi piedzīto maksājumu atmaksas summu, kuras atmaksa tiek veikta, sākot ar *euro* ieviešanas dienu, nodokļu administrācija konvertē *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus.

(3) Valsts sociālās apdrošināšanas aģentūra pārmaksāto sociālās apdrošināšanas iemaksu summu, kuras atmaksa tiek veikta sākot ar *euro* ieviešanas dienu, konvertē *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus.

**19.pants. Deklarācijas**

(1) Citās normatīvajos aktos paredzētajās deklarācijas, izņemot šā likuma 16.pantā noteiktās, kurās norādāma informācija par naudas summām, naudas summas norāda valūtā, kura valstī bija likumīgs maksāšanas līdzeklis pārskata perioda beigās, par kuru iesniedz deklarāciju, ja vien speciālajā normatīvajā aktā nav noteikts, ka deklarācijā norāda darījuma veikšanas valūtu.

(2) Ja taksācijas periods vai periods, par kuru iesniedz deklarāciju, beidzas lata un *euro* vienlaicīgās apgrozības perioda laikā, šā panta pirmajā daļā minētās deklarācijas iesniedz *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus.

(3) Labojumus šā panta pirmajā daļā minētajās deklarācijās, kurās norādāma informācija par naudas summām, sagatavo valūtā, kura valstī bija likumīgs maksāšanas līdzeklis periodā, par kurus iesniedz deklarāciju.

**20.pants. Kredītu reģistrs**

(1) Latvijas Banka *euro* ieviešanas dienā veic Kredītu reģistrā iekļauto vispārīgo ziņu aktualizēšanu saistībā ar *euro* ieviešanu par klienta vai klienta galvinieka saistībām latos, ja tās nav izbeigušās vai ja no klienta līguma vai klienta galvinieka līguma izrietošās tiesības un saistības vai prasījuma tiesības nav nodotas citai personai. Latvijas Banka atbild par to, ka šajā panta daļā minēto ziņu aktualizēšana veikta, ievērojot Padomes noteikto maiņas kursu un šā likuma 6.pantā noteiktos noapaļošanas principus.

(2) Kredītu reģistra dalībnieks un reģistra dalībnieks ar ierobežotu statusu Kredītu reģistra likuma izpratnē saglabā Kredītu reģistra likumā noteikto atbildību.

**VI nodaļa**

**Finanšu tirgus pielāgošanas pasākumi *euro* ieviešanai**

**21.pants. Kapitālsabiedrību pamatkapitāla daļu (akciju) denominācijas maiņa**

(1) Pamatkapitāla daļu (akciju) denomināciju no latiem uz *euro* veic, saglabājot esošo proporcionalitāti starp esošajiem kapitālsabiedrības dalībniekiem (akcionāriem) un minimizējot pamatkapitāla izmaiņas.

(2) Sabiedrības ar ierobežotu atbildību pamatkapitāla daļu nominālvērtību izsaka veselos *euro*. Akciju sabiedrības akciju nominālvērtību izsaka *euro* un *euro* centos. Izsakot pamatkapitāla daļu (akciju) nominālvērtību *euro* un *euro* centos, ievēro Padomes noteikto maiņas kursu un šā likuma 6.pantā noteiktos noapaļošanas principus.

(3) Kapitālsabiedrības pamatkapitālu veido pamatkapitāla daļu (akciju) skaits, kas reizināts ar pamatkapitāla daļas (akcijas) nominālvērtību. Vērtību, ko iegūst~~,~~ reizinot pamatkapitāla daļu (akciju) skaitu ar noapaļošanas rezultātā atlikušo vērtību, izmaksā kapitālsabiedrības dalībniekiem (akcionāriem) proporcionāli viņiem piederošajām pamatkapitāla daļām (akcijām). Dalībnieki (akcionāri) var pieņemt lēmumu par šīs vērtības pārskaitīšanu kapitālsabiedrības rezervēs.

(4) Kapitālsabiedrība, kuras statūtos pamatkapitāla daļas (akcijas) nominālvērtība izteikta latos, 30 mēnešu laikā no *euro* ieviešanas dienas piesaka komercreģistra iestādē statūtu grozījumus, kas paredz pamatkapitāla daļas (akcijas) nominālvērtības izteikšanu *euro* un dokumentu, kurā ietverta informācija par dalībniekiem piederošajām daļām.

(5) Sešus mēnešus pirms *euro* ieviešanas dienas, bet ne ātrāk par dienu, kad Padome noteikusi maiņas kursu, kapitālsabiedrības dibinātājiem ir tiesības kapitālsabiedrības dibināšanas dokumentos pamatkapitālu un pamatkapitāla daļas (akcijas) nominālvērtību izteikt *euro* ekvivalentā. Šādā gadījumā pamatkapitāla daļas (akcijas) nominālvērtību izsaka veselos *euro* un pamatkapitāla apmērs nevar būt mazāks par Komerclikumā noteikto minimālo pamatkapitāla apmēru, kas pārrēķināts *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus.

**22.pants. Parāda vērtspapīru denominācijas maiņa**

(1) Šī panta prasības attiecas uz latos denominētiem parāda vērtspapīriem, kas iegrāmatoti Latvijas Centrālajā depozitārijā.

(2) Parāda vērtspapīru nominālvērtību nosaka viena *euro* centa apmērā.

(3) Investora īpašumā esošo parāda vērtspapīru skaitu iegūst, dalot katra individuālā investora īpašumā esošo kopējo emisijas nominālo apmēru, izteiktu latos, ar Padomes noteikto maiņas kursu, iegūto nominālo apmēru reizina ar 100, tādējādi katra individuālā investora īpašumā esošo nominālo apmēru izsakot *euro* centos. Ja iegūtais apmērs satur *euro* centu daļas, tad noapaļošanu veic saskaņā ar šā likuma 6.pantā noteiktajiem noapaļošanas principiem.

**23.pants. Valsts aizņēmumu un aizdevumu, un galvojumu denominācijas maiņa**

(1) Valsts aizņēmumu un aizdevumu, un galvojumu denomināciju no latiem uz *euro* veic, minimizējot aizņēmumu un aizdevumu, un galvojumu vērtības izmaiņas.

(2) Valsts aizņēmumu un aizdevumu, un galvojumu nominālvērtība tiek izteikta *euro* un *euro* centos, ievērojot Padomes noteikto maiņas kursu un šā likuma 6.pantā noteiktos noapaļošanas principus.

(3) Iesākto, bet nepabeigto valsts aizņēmumu un aizdevumu, un galvojumu kopsumma veidojas no konvertējamām sastāvdaļām. Kopsumma pēc konvertācijas *euro* nedrīkst pārsniegt sākotnējo latos izsniegto valsts aizņēmumu un aizdevumu, un galvojumu nominālvērtību latos, kas izteikta *euro*, ievērojot Padomes noteikto maiņas kursu un šā likuma 6.pantā noteiktos noapaļošanas principus.

(4) Puses var pielietot citu denominācijas metodi, taču tā nedrīkst būt pretrunā ar šajā pantā noteikto.

**24.pants. Naudas tirgus indeksu maiņa**

(1) Tiesiskiem instrumentiem ar mainīgo procentu likmi, kas piesaistīta RIGIBOR indeksam, RIGIBOR aizstāj ar attiecīgā termiņa EURIBOR indeksu. Latu naudas tirgus indeksu var aizstāt ar citu līdzvērtīgu naudas tirgus indeksu, līdzējiem par to vienojoties.

(2) Indeksa nomaiņu veic nākamajā plānotajā mainīgās procentu likmes pārskatīšanas datumā, sākot ar *euro* ieviešanas dienu.

(3) Līdzēji (šajā gadījumā – aizdevējs un aizņēmējs) var vienoties par citu procentu likmes vai indeksa maiņas brīdi, kas nav vēlāks par nākamo plānoto mainīgās procentu likmes pārskatīšanas reizi, kas seko *euro* ieviešanas dienai.

(4) Šajā pantā minētās naudas tirgus indeksa nomaiņas gadījumā aizdevējs nedrīkst aizņēmējam palielināt latu naudas tirgus indeksam pievienoto procentu likmi vai pasliktināt citus aizņēmuma nosacījumus, kas noteikti aizdevēja un aizņēmēja noslēgtajā līgumā.

**25.pants. Izmaiņas sabiedrību pakalpojumus regulējošos dokumentos**

Finanšu instrumentu emitenti, ieguldījumu pārvaldes sabiedrības, kuras pārvalda valsts fondēto pensiju līdzekļus vai veic ieguldījumu fondu pārvaldīšanu, un privātie pensiju fondi veic izmaiņas, kas saistītas ar valūtas maiņu, emisiju, ieguldījumu fondu un pensiju plānu prospektos, ieguldījumu fondu pārvaldes nolikumos, ieguldījumu plānu noteikumos vai citos līdzvērtīga rakstura attiecīgās sabiedrības pakalpojumus regulējošos dokumentos, vienlaicīgi ar pirmajām citu jautājumu skarošajām izmaiņām, taču ne vēlāk kā 12 mēnešus pēc *euro* ieviešanas dienas.

**VII nodaļa**

**Likuma darbības kontrole**

**26.pants. Komersantu darbības kontrole**

(1) Šā likuma II, III un VI nodaļas prasību ievērošanu kredītiestādēs atbilstoši savai kompetencei kontrolē Finanšu un kapitāla tirgus komisija.

(2) Šā likuma II nodaļas prasību ievērošanu komersantu darbībā, kas saņēmuši Latvijas Bankas izsniegtu licenci ārvalstu valūtas skaidrās naudas pirkšanai un pārdošanai, atbilstoši savai kompetencei kontrolē Latvijas Banka.

(3) Šā likuma III nodaļas prasību ievērošanu elektroniskās naudas un maksājumu iestādēs atbilstoši savai kompetencei kontrolē Finanšu un kapitāla tirgus komisija.

(4) Šā likuma II un III nodaļas prasību ievērošanu valsts akciju sabiedrībā "Latvijas Pasts" atbilstoši savai kompetencei kontrolē Satiksmes ministrija.

(5) Šā likuma IV nodaļas prasību ievērošanu attiecībā uz preču un pakalpojumu cenu konvertāciju un paralēlo atspoguļošanu atbilstoši savai kompetencei kontrolē Patērētāju tiesību aizsardzības centrs.

(6) Šā likuma V nodaļas ievērošanu attiecībā uz nodokļiem kontrolē nodokļu administrācija.

**27.pants. Sūdzību un informācijas iesniegšana**

(1) Personu sūdzības par šā likuma 26.pantā minēto komersantu darbību iesniedzamas kontrolējošā iestādē atbilstoši to kompetencei vai izmantojot eiro projekta informatīvo tālruni.

(2) Patērētāju informācija par preču un pakalpojumu paralēlās atspoguļošanas un konvertācijas prasību pārkāpumiem iesniedzama kontrolējošā iestādē vai izmantojot Patērētāju tiesību aizsardzības centra tālruni.

**28.pants. Sankciju piemērošana**

(1) Ja Finanšu un kapitāla tirgus komisija konstatē, ka kredītiestāde neievēro šā likuma II, III un VI nodaļas prasības, bet maksājumu iestāde vai elektroniskās naudas iestāde neievēro šā likuma III nodaļas prasības, Finanšu un kapitāla tirgus komisija ir tiesīga brīdināt kredītiestādi, maksājumu iestādi vai elektroniskās naudas iestādi, dot kredītiestādes, maksājumu iestādes vai elektroniskās naudas iestādes pārraudzības institūcijām un izpildinstitūcijām, kā arī šo institūciju vadītājiem un locekļiem pamatotus rīkojumus, kas nepieciešami, lai pārtrauktu šā likuma prasību pārkāpumus, vai piemērot soda naudu no 100 līdz 1000 latiem.

(2) Šā likuma II nodaļas prasību pārkāpumu gadījumā Latvijas Banka komersantiem, kas saņēmuši Latvijas Bankas izsniegtu licenci ārvalstu valūtas skaidrās naudas pirkšanai un pārdošanai, ir tiesīga apturēt vai anulēt izsniegto licenci.

(3) Patērētāju tiesību aizsardzības centrs, konstatējot šā likuma IV nodaļas prasību attiecībā uz preču un pakalpojumu cenu konvertāciju un paralēlo atspoguļošanu pārkāpumu, ir tiesīgs piemērot normatīvajos aktos, kuri nosaka Patērētāju tiesību aizsardzības centra kompetenci un pilnvaras, paredzētās sankcijas.

(4) Nodokļu administrācija, konstatējot šā likuma V nodaļas prasību attiecībā uz nodokļiem pārkāpumu, ir tiesīga pieņemt lēmumu, ar kuru piemēro administratīvo sodu normatīvajos aktos noteiktajā kārtībā.

v

**VIII nodaļa**

**Tiesību aktu pielāgošana *euro* ieviešanai**

**29.pants. Likumu un Ministru kabineta noteikumu, Ministru kabineta rīkojumu, Ministru kabineta instrukciju, Ministru kabineta ieteikumu, Finanšu un kapitāla tirgus komisijas normatīvo noteikumu un Latvijas Bankas noteikumu pielāgošana *euro* ieviešanai**

(1) Ministrijas, Valsts kanceleja, Finanšu un kapitāla tirgus komisija un Latvijas Banka izstrādā tiesību aktu grozījumu projektus, kurus nepieciešams pielāgot *euro* ieviešanai šajā pantā noteiktajā kārtībā.

(2) Ne vēlāk kā mēnesi pēc dienas, kad Padome noteikusi maiņas kursu ministrijas apstiprināšanai sagatavotos likumprojektus, kuros nav nepieciešams zināt Padomes noteikto maiņas kursu, kā arī citus likumprojektus, kurus ministrijas uzskata par prioritāriem un kuros ietvertie grozījumi ir saistīti ar *euro* ieviešanu Latvijas Republikā, iesniedz izsludināšanai Valsts sekretāru sanāksmē kā tehniskos projektus ar termiņu ne ilgāku par divām nedēļām. Pēc apstiprināšanas Ministru kabinetā Finanšu ministrija virza likumprojektus uz Saeimu vienotā likumprojektu paketē.

(3) Ne vēlāk kā trīs mēnešus pēc dienas, kad Padome noteikusi maiņas kursu ministrijas apstiprināšanai sagatavotos likumprojektus, kuros ir nepieciešams zināt Padomes noteikto maiņas kursu un kuros ietvertie grozījumi ir saistīti ar *euro* ieviešanu Latvijas Republikā, iesniedz izsludināšanai Valsts sekretāru sanāksmē kā tehniskos projektus ar termiņu ne ilgāku par divām nedēļām. Pēc apstiprināšanas Ministru kabinetā Finanšu ministrija virza likumprojektus uz Saeimu vienotā likumprojektu paketē.

(4) Ne vēlāk kā trīs mēnešus pēc dienas, kad Padome noteikusi maiņas kursu Valsts kanceleja un ministrijas šā panta pirmajā daļā minētos Ministru kabineta noteikumu, Ministru kabineta rīkojumu, Ministru kabineta instrukciju un Ministru kabineta ieteikumu projektus, kas ir būtiski tiesiskās noteiktības nodrošināšanai, un kuru grozījumu sagatavošanai nepieciešams zināt Padomes noteikto maiņas kursu, kā arī citus Ministru kabineta noteikumu, Ministru kabineta rīkojumu, Ministru kabineta instrukciju un Ministru kabineta ieteikumu projektus, kurus ministrijas uzskata par prioritāriem un kuros ietvertie grozījumi ir saistīti ar *euro* ieviešanu Latvijas Republikā, iesniedz izsludināšanai Valsts sekretāru sanāksmē kā tehniskos projektus ar termiņu ne ilgāku par divām nedēļām.

(6) Ne vēlāk kā 36 mēnešu laikā pēc dienas, kad Padome noteikusi maiņas kursu Valsts kanceleja un ministrijas šā panta pirmajā daļā minētos Ministru kabineta noteikumu, Ministru kabineta rīkojumu, Ministru kabineta instrukciju un Ministru kabineta ieteikumu projektus, kas nav būtiski tiesiskās noteiktības nodrošināšanai, un kuru grozījumu sagatavošanai nav nepieciešams zināt Padomes noteikto maiņas kursu un kuros ietvertie grozījumi ir saistīti ar *euro* ieviešanu Latvijas Republikā, iesniedz izsludināšanai Valsts sekretāru sanāksmē kā tehniskos projektus ar termiņu ne ilgāku par divām nedēļām.

(7) Ne vēlāk kā trīs mēnešus pēc dienas, kad Padome noteikusi maiņas kursu Finanšu un kapitāla tirgus komisija un Latvijas Banka apstiprina šā panta pirmajā daļā minētos Finanšu un kapitāla tirgus komisijas normatīvos aktus un Latvijas Bankas noteikumus.

**30.pants. Pašvaldību saistošo noteikumu pielāgošana *euro* ieviešanai**

(1) Pašvaldības dome izstrādā *euro* ieviešanai nepieciešamos pašvaldību saistošo noteikumu grozījumu projektus atbilstoši šajā pantā noteiktajai kārtībai un ar tādu aprēķinu, lai tie varētu stāties spēkā ar *euro* ieviešanas dienu.

(2) Ne vēlāk kā četrus mēnešus pēc dienas, kad Padome noteikusi maiņas kursu pašvaldības dome apstiprina saistošo noteikumu grozījumu projektus, kas saistīti ar *euro* ieviešanu un kuros nav nepieciešams zināt Padomes noteikto maiņas kursu.

(3) Ne vēlāk kā piecus mēnešus pēc dienas, kad Padome noteikusi maiņas kursu pašvaldības dome apstiprina saistošo noteikumu grozījumu projektus, kas saistīti ar *euro* ieviešanu un kuru grozījumu sagatavošanai ir nepieciešams zināt Padomes noteikto maiņas kursu.

(4) Saistošos noteikumus, kas minēti šā panta otrajā un trešajā daļā, pēc to parakstīšanas, pašvaldība triju darba dienu laikā nosūta Vides aizsardzības un reģionālās attīstības ministrijai zināšanai.

**31.pants. Nosacījumi grozījumiem tiesību aktos *euro* ieviešanai**

(1) Tiesību akta grozījumi ir uzskatāmi par tehniskajiem grozījumiem un virzāmi saskaņā ar 29.panta otrajā, trešajā, ceturtajā un piektajā daļā noteikto kārtību, ja tiek grozītas tikai tās tiesību normas un tik lielā mērā, cik tas nepieciešams *euro* ieviešanai. Tiesību akta grozījumi ir virzāmi saskaņā ar 30.panta ceturtajā daļā noteikto kārtību, ja tiek grozītas tikai tās tiesību normas un tik lielā mērā, cik tas nepieciešams *euro* ieviešanai.

(2) Šā panta pirmās daļas nosacījums ir izpildīts, ja:

1) tiesību normās tiek veikta skaitlisko vērtību, kas izteiktas latos, konvertācijas uz *euro* saskaņā ar šā likuma 6.pantu;

2) tiesiskajā normā skaitliskā vērtība latos, kas ir noteikta ar noapaļotu skaitli, tiek aizstāta ar skaitlisko vērtību *euro*, to konvertējot saskaņā ar šā likuma 6.pantu un noapaļojot uz augšu vai uz leju ne vairāk kā tikpat zīmes, cik sākotnējā tiesiskajā normā, ja ir ievēroti šādi nosacījumi:

a) grozītā tiesiskā norma nav nelabvēlīgāka personai, kā sākotnējā tiesiskā norma*,* izņemot tiesību normas, kas nosaka soda naudas lielumu vai soda naudas lieluma intervālus;

b) skaitliskās vērtības aizstāšana nerada vērā ņemamu negatīvu ietekmi uz valsts budžetu.

3) tiek veikti grozījumi saskaņā ar šā panta ceturto vai piekto daļu;

4) tiek veikti citi grozījumi, kas nepieciešami *euro* ieviešanai, bet nav saistīti ar skaitliskās vērtības latos aizstāšanu ar skaitlisko vērtību *euro*.

(3) Ja likumprojektiem, kuros veikti šā panta otrās daļas 2.punkta noteiktie grozījumi Finanšu ministrijai vai Tieslietu ministrijai nav iespējams pārbaudīt šā panta trešajā daļā minēto nosacījumu izpildi termiņos, kas ievērojami vienotās likumprojektu paketes sagatavošanai, likumprojektu paketē iekļaujamajā likumprojektā par likumprojektu atbildīgā ministrija attiecīgajā tiesiskajā normā groza skaitlisko vērtību latos aizstājot ar skaitlisko vērtību *euro* saskaņā ar 6.pantā noteikto konvertācijas procedūru.

(4) Tiesību normās, kurās ir noteikti nepārtraukti skaitļu intervāli latos, saglabā intervālu nepārtrauktību.

(5) Tiesību normās, kurās ir noteikti skaitlisko vērtību latos noapaļošanas principi, saglabā noteiktos noapaļošanas principus.

Finanšu ministrs A.Vilks

31.10.2012. 11:17

4585

I.Jermacāne

67095429, Ilga.Jermacane@fm.gov.lv